b'\n_START_ARTICLE_\nJosep And\xc3\xbajar "S\xc3\xa9"\n_START_SECTION_\nTraject\xc3\xb2ria art\xc3\xadstica\n_START_PARAGRAPH_\n"S\xc3\xa9" s\'inicia musicalment a la Costa Brava amb la seva banda amateur de rock als 17 anys per\xc3\xb2 despr\xc3\xa9s de rebre la influ\xc3\xa8ncia d\'un cantautor local conegut com a Llibori (Josep Anton Pujol) passa a interessar-se per una m\xc3\xbasica m\xc3\xa9s intimista i comen\xc3\xa7a a afegir al seu repertori balades propreres a la chanson francesa, a m\xc3\xa9s d\'havaneres, blues, tangos, rumba catalana, swing, rock & roll, boleros, bossa nova..._NEWLINE_El 1982 enregistra el seu primer single (Pare Joan-Les portes de la llibertat) amb el m\xc3\xbasic Josep Maria Bardag\xc3\xad, despr\xc3\xa9s deixa els escenaris durant tretze anys per a exercir professionalment com a periodista lligat fonamentalment al m\xc3\xb3n de la r\xc3\xa0dio, arribant a ser director de R\xc3\xa0dio Sant Feliu de Sant Feliu de Gu\xc3\xadxols, municipi de la Costa Brava en el va n\xc3\xa9ixer i hi viu. Tamb\xc3\xa9 ha estat director de R\xc3\xa0dio Marina de Blanes, ha col\xc2\xb7laborat a R\xc3\xa0dio Girona, R\xc3\xa0dio Costa Brava de Palam\xc3\xb3s, Televisi\xc3\xb3 Gu\xc3\xadxols, diari El Punt, Diari de Girona, semanari \xc3\x80ncora, i en altres mitjans d\'informaci\xc3\xb3.  _NEWLINE_El 1995 torna a la m\xc3\xbasica amb el disc Ho he fet per tu, el 1999 publica el seu Viatge interior i el 2001 edita Minuts impossibles, entrant plenament amb aquests treballs a la can\xc3\xa7\xc3\xb3 d\'autor en catal\xc3\xa0. Des dels seus inicis es mostra proper als temes de la mar i a la tradici\xc3\xb3 dels pescadors del Baix Empord\xc3\xa0, a la m\xc3\xbasica d\'arrel tradicional, a l\'havanera i la can\xc3\xa7\xc3\xb3 de taverna marinera que fomenta als seus recitals locals, sent a m\xc3\xa9s impulsor de la mostra de can\xc3\xa7\xc3\xb3 de taverna de Sant Feliu, encara que Josep And\xc3\xbajar es considera principalment cantautor, sumant a la seva proposta de guitarra i veu la complicitat amb el  p\xc3\xbablic fent servir la seva experi\xc3\xa8ncia en els escenaris, la ironia i el bon humor. _NEWLINE_La seva traject\xc3\xb2ria musical segueix creixent discogr\xc3\xa0ficament amb el treball Confessions d\'un solitari el 2003, Agulles de cap el 2005 i El mar i jo publicat el 2008. Despr\xc3\xa9s de la publicaci\xc3\xb3 de la seva obra en catal\xc3\xa0 fins aquests moments, decideix editar el seu primer disc en castell\xc3\xa0 el 2010: Noche de perros, amb adaptacions d\'alguns dels seus temes de can\xc3\xa7\xc3\xb3 d\'autor, amb especial dedicaci\xc3\xb3 a les seves  balades intimistes, buscant noves audi\xc3\xa8ncies m\xc3\xa9s enll\xc3\xa0 de Catalunya._NEWLINE_El 24 d\'agost de 2013 guanya a Sant Pol de Mar el Cinqu\xc3\xa8 Concurs de Composici\xc3\xb3 d\'Havaneres de Catalunya "Vila Sant Pol de Mar" amb la can\xc3\xa7\xc3\xb3 "El teu nom i l\'onada", aix\xc3\xad com el de la votaci\xc3\xb3 popular L\'estiu de 2014 publica el seu cd "Un mar de paraules". El 2019 edita un nou disc de temes in\xc3\xa8dits amb el t\xc3\xadtol de "Amorimar".'